“ธอส.” เผยยอด NPL ต่ำกว่าคาด ชี้มาตรการแบงก์ ช่วยลูกหนี้ บรรเทาผลกระทบ “โควิด”
“ธอส.” เผยยอด NPL ต่ำกว่าคาด ชี้มาตรการแบงก์ ช่วยลูกหนี้ บรรเทาผลกระทบ “โควิด”
“ธอส.” เผยยอด NPL ต่ำกว่าคาด ชี้มาตรการแบงก์ ช่วยลูกหนี้ บรรเทาผลกระทบ “โควิด”
25 ก.ย. 2563

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า จากมาตรการพักชำระหนี้และเงินต้นให้แก่ลูกค้าที่ได้รับผลกระทบจากการระบาดของไวรัสโควิด-19 นั้น คาดว่าจะส่งผลให้ธนาคารฯ มีหนี้เสีย (NPL) เพิ่มขึ้น 9,000 ล้านบาท จากปัจจุบัน ณ วันที่ 31 ส.ค.63 มียอด NPL อยู่ที่ 5.15 หมื่นล้านบาท หรือคิดเป็น 4.05% ของสินเชื่อคงค้างที่ 1.27 ล้านล้านบาท
“เดิมที ธอส. คาดว่าจะมีหนี้เสียจากมาตรการพักชำระหนี้ประมาณ 25% แต่ผลออกมาว่าเรามีหนี้เสียเพิ่มขึ้นแค่ 9 พันล้านบาท ถือว่าต่ำกว่าเป้าหมายที่คาดการณ์ไว้อย่างมาก โดยมองว่าหนี้เสียในส่วนที่เพิ่มขึ้นนี้ จะไม่กลายเป็นปัญหาทั้งหมด หากมีการปรับโครงสร้างหนี้ได้อย่างมีประสิทธิภาพ ก็จะทำให้สัดส่วนหนี้เสียในส่วนนี้ลดลงได้” นายฉัตรชัย กล่าว
สำหรับหนี้เสียที่เพิ่มขึ้นนั้น ไม่ได้สะท้อนศักยภาพการชำระสินเชื่อของลูกหนี้อย่างแท้จริง เพราะยังอยู่ระหว่างดำเนินมาตรการช่วยเหลือลูกหนี้ ที่ธนาคารฯ มีมาตรการอยู่ทั้งหมด 10 มาตรการ โดยมีลูกค้าที่อยู่ระหว่างการรับความช่วยเหลือจากมาตรการดังกล่าวนี้ 5.11 แสนบัญชี คิดเป็นวงเงินสินเชื่อ 4.3 แสนล้านบาท ซึ่งหากธนาคารสามารถเจรจาช่วยเหลือลูกหนี้ได้ ก็คาดว่าจะช่วยทำให้ยอด NPL ลดลงได้
โดย NPL จำนวน 9,000 ล้านบาทนี้ แบ่งเป็น กลุ่ม 4,000 ล้านบาท ที่ชำระหนี้ไม่เต็มงวด ซึ่งหลังจากนี้ธนาคารจะเข้าไปดูประวัติ และปรับสัญญาเงินกู้ให้ เพราะยังถือว่าเป็นกลุ่มที่มีศักยภาพ ส่วนกลุ่ม 5,000 ล้านบาท ที่ผิดนัดชำระหนี้นั้น ธนาคารจะเข้าไปสำรวจถึงการผิดนัดชำระหนี้ดังกล่าวว่ามาจากสาเหตุใด เพื่อหาแนวทางในการปรับโครงสร้างหนี้ให้กับลูกค้ากลุ่มนี้ต่อไป
นายฉัตรชัย เชื่อว่า แนวโน้มลูกค้าที่ได้รับผลกระทบจากโควิด-19 ส่วนหนึ่งก็จะกลับมาเป็นลูกหนี้ได้ตามปกติ และอีกส่วนหนึ่งยังคงต้องให้ความช่วยเหลือต่อไป ภายใต้ 10 มาตรการของธนาคารที่มีอยู่ในปัจจุบัน ซึ่งธนาคารสามารถช่วยเหลือผู้ที่ได้รับผลกระทบได้อย่างต่อเนื่อง โดยที่ไม่ต้องมีมาตรการอื่นเข้ามาเสริมอีก เพราะเชื่อว่ามาตรการที่ออกมาเพียงพอและสามารถดูแลลูกค้าได้อย่างครบถ้วนแล้ว
พร้อมมองว่า แนวโน้มการเกิดหนี้เสียในสินเชื่อที่อยู่อาศัยจะไม่เพิ่มไปมากกว่าช่วงเวลาปกติ เนื่องจากธนาคารแห่งประเทศไทย (ธปท.) ได้มีมาตรการกำกับดูแลสินเชื่อเพื่อที่อยู่อาศัย (LTV) ทำให้มีการคัดกรองการปล่อยสินเชื่อให้ได้มีคุณภาพมากขึ้น ดังนั้นจึงเชื่อว่าการติดเครดิตบูโรของสินเชื่อบ้านจะไม่ได้เพิ่มสูงขึ้น จนส่งผลกระทบต่อภาคอสังหาริมทรัพย์
 “มองว่าสถานการณ์คงจะไม่เลวร้ายมาก ด้วยบรรยากาศที่ดอกเบี้ยต่ำระดับ 3% เอื้อต่อการกลับมาลุกขึ้นได้อย่างแข็งแรงได้ในปีหน้า ถ้าลูกหนี้ไม่หมดกำลังใจ ทุกคนน่าจะฟื้นได้หมด แต่ธนาคารพาณิชย์เองก็ต้องช่วยลูกค้าด้วย” นายฉัตรชัย กล่าว